Wixicam pin ac ne na xec nein Páscoa.
Om ca pira homa ne,
ma' 6 e' na xec nein ca hwet nein ma'.
Maji ta ac caparut na Jeju ma',
mama' ac urut pain na Betânia.
Pe nain Betânia Lázaro ma',
co to' e' mami' ca pane.
Cao' querec te xi' con Jeju ta ac cacama na,
ara ac cacamain na carawa ca cao' wa.
Maxiram' mi' ac caparut pain na Marta.
Cao' pe ho' naparut coxa' cama Lázaro ma' quem.
Wirico,
ma' nana xucucun wari' co cao' to ho' nanaparut pain pana ca mam' cao' to wa ma' quem.
Maria ma' iri na ne,
an ac camain na too ca ji'ao pe xine caji towaxi' ca hu xain ma'.
Homain nardo na wixinain caji towaxi'.
Mija na dinheiro nein quem.
Ji'ao mi' ac camain na pain caximacon Jeju,
xic cawain' ac camain na pain tenenequem quem.
Hu xain pi' pin ac ne na tequipain xirim pain.
Waraju a xirain caji towaxi' ta ac ca na win ma' nuxut Judas Iscariotes ma',
co quep xiho' ton nonon oro taramaxicon pain ca quep xun cocon Jeju ma'.
Je xi vender xine caji towaxi' ca' ac ca na.
Cut 300 ac xine xira denário nein,
mi' tiquin' ac tococwa xira pain oro wari' co om nonon carawa na ca tomi' nucun.
Om paxi' na ca xiram pa' cocon co om nonon carawa Judas ma'.
Tomi' ac i ma' e' na,
xi om ne ca an noc xa taxipa' ara ca ta.
Wirico ara xi' na co querec wet nain dinheiro nuxut,
an noc xa wijimain an noc xa wijimain ac cain na quem.
Ane tomi' ca Jeju ne:
Je i ma' ira,
to wet iri cama ma'.
Miri'om ram.
Wara an pe xo' ara xi' nain.
Ma' ta ji'ao mi' xim capa' pain cwere pain xec nein ca aram aram an corom pe xim cacapa' pain manain pacun ta.
Tama' ma' ara xi' nunuhu' oro wari' co om nonon carawa quem.
To ho' cara tuturuhu' pa'ao'.
Wata' iri na ne,
om ta pe ho' cara xuhu' ta na ca tomi' ca ma'.
Mija ac caca na oro wari' co taxi' nonon Jeju pain ca pe cain Betânia.
Om ca paric camain' caca.
Mo querec xun e' ac caca na,
mama' ac cacain na i cain.
Om ca xica' pe ca Jeju co querec xi' caca ma'.
Querec xun Lázaro co to' e' mami' ca Jeju nana quem.
Je ca to' pa' pin xun Lázaro ta caca oro taramaxicon nucucun oro sacerdote ma' quem.
Xi mija ara caca oro win judeu iri' co tomi' ha' tomi' ha' om pin nanapari' ta nana.
Howa pin nonon Jeju.
Xi om ne ca to' e' mami' ara con Lázaro ta nana.